اہلیابائی ہولکر

مہارانی اہلیابائی ہولکر (31 مئی 1725ء – 13 اگست 1795ء) مرہٹہ مالوہ سلطنت کی ہولکر ملکہ تھیں۔ راج ماتا اہلیابائی کی ولادت صوبہ مہاراشٹر کے ضلع احمدنگر میں واقع جام کھیڑ کے چونڈی گاؤں میں ہوئی۔ انھوں نے اپنے دار الحکومت کو اندور کے جنوب میں نرمدا ندی پر واقع مہیشور منتقل کر لیا تھا۔

اہلیابائی کے شوہر کھاندے راؤ ہولکر سنہ 1754ء میں معرکہ کمہیر میں مارے گئے۔Advanced Study in the History of Modern India 1707–1813, by Jaswant Lal Mehta, pp606 بارہ برس بعد ان کے خسر ملہار راؤ ہولکر نے وفات پائی۔ اس کے ایک سال بعد اہلیابائی مالوہ حکومت کی ملکہ کی حیثیت سے تخت نشین ہوئیں۔ انھوں نے اپنی سلطنت کو حملہ آوروں سے محفوظ رکھنے اور ملک میں امن و امان بحال رکھنے کی بہت کوشش کی۔ گوکہ انھوں نے تکوجی راؤ ہولکر کو سپہ سالار مقرر کیا تھا لیکن جنگوں میں وہ خود فوج کی قیادت کرتیں۔

رانی اہلیابائی اس لحاظ سے بھی شہرت رکھتی ہیں کہ انھوں نے ہندوستان بھر میں سینکڑوں مندریں اور دھرم شالائیں تعمیر کروائیں۔

 ابتدائی زندگی 
اہلیابائی 31 مئی 1725ء کو صوبہ مہاراشٹر کے ضلع احمدنگر میں واقع چونڈی گاؤں میں پیدا ہوئیں۔ ان کے والد منکوجی راؤ شندے اپنے گاؤں کے پاٹل تھے۔ اس دور میں تعلیم نسواں کا رواج نہیں تھا لیکن اہلیابائی کے والد نے رواج کے برخلاف انھیں لکھنا پڑھنا سکھایا۔

ایک دفعہ مرہٹہ پیشوا بالاجی باجی راؤ کے کماندار اور مالوہ علاقہ کے جاگیردار ملہار راؤ ہولکر پونہ جاتے ہوئے اتفاقاً چونڈی میں ٹھہر گئے۔ روایتوں کے مطابق اسی قیام کے دوران میں انھوں نے گاؤں کے مندر میں آٹھ سالہ اہلیابائی کو دیکھا تو ان کے حسن صورت و سیرت سے خاصے متاثر ہوئے اور اپنے بیٹے کھاندے راؤ ہولکر (1723ء – 1754ء) کی دلہن بنا کر اپنی جاگیر لے گئے۔

سنہ 1733ء میں کھاندے راؤ ہولکر سے ان کا بیاہ ہوا۔ 1745ء میں ان کے بطن سے ایک لڑکا مالے راؤ اور 1748ء میں ایک لڑکی مکتابائی پیدا ہوئے۔ مالے راؤ کی دماغی حالت ٹھیک نہیں تھی، چنانچہ وہ سنہ 1767ء میں اپنی اسی بیماری کی نذر ہو گیا۔ اہلیابائی نے اپنی بیٹی کی شادی ایک بہادر لیکن غریب شخص سے کی جس نے بہت سے ڈکیتوں کو کامیابی سے ٹھکانے لگا دیا تھا۔

 مزید دیکھیے 
 مرہٹہ سلطنت
 ہولکر

 حوالہ جات 

 بیرونی روابط 
 Ahilyadevi Holkar: A Magnificent Ruler, Saintly Administrator

زمرہ:1725ء کی پیدائشیں
زمرہ:1795ء کی وفیات
زمرہ:اندور کے مہاراجا
زمرہ:اٹھارہویں صدی کی خواتین حکمران
زمرہ:اٹھارہویں صدی کی ہندوستانی خواتین
زمرہ:جنگ میں شریک ہندوستانی خواتین
زمرہ:حکمراں ملکائیں
زمرہ:ضلع احمد نگر کی شخصیات
زمرہ:مالوہ کے حکمران
زمرہ:مدھیہ پردیش کی تاریخ
زمرہ:مدھیہ پردیش کی شخصیات
زمرہ:مراٹھی شخصیات
زمرہ:مرہٹہ سلطنت کی خواتین
زمرہ:مہاراشٹر کی شخصیات
زمرہ:ہندوستانی خاتون شاہی اقتدار
زمرہ:ہندوستانی ہمسر ملکائیں
زمرہ:ہولکر
زمرہ:کامنز زمرہ جس کا ربط ویکی ڈیٹا پر ہے
زمرہ:کھرگون کی شخصیات
زمرہ:اٹھارہویں صدی کی ہندوستانی شخصیات
زمرہ:ملکہ مائیں
زمرہ:ویکی ڈیٹا سے مختلف مختصر وضاحت